Caingean arna tabhairt an 30 Meán Fómhair 2022 – Safran Aircraft Engines v an Coimisiún

(Cás T-617/22)

(2023/C 7/43)

Teanga an cháis: an Béarla

Páirtithe

Iarratasóir: Safran Aircraft Engines (Páras, an Fhrainc) (ionadaithe: B. Hoorelbeke, F. Donnat agus M. Perche, Dlíodóirí)

Cosantóir: an Coimisiún Eorpach

An t-ordú atá á lorg

Iarrann an t-iarratasóir ar an gCúirt Ghinearálta:

— an cinneadh atá faoi chonspóid a chur ar neamhní; agus

— a ordú don Choimisiún a chostais féin agus costais an iarratasóra i ndáil leis na himeachtaí seo a íoc.

Saincheisteanna dlí agus príomhargóintí

Mar thaca leis an gcaingean, maíonn an t-iarratasóir go bhfuil an cinneadh ón gCoimisiún Eorpach, DG DEFIS, i dtaca le Ares (2022)5278390, lena gcuirtear in iúl don iarratasóir gur diúltaíodh don togra EDF-2021-ENERENV-D-PES-ALPES mar fhreagra ar Ghlao EDF-2021-ENERENV-D-PES, faoina gcuireadh an t-iarratasóir ar an eolas an 20 Iúil 2022, ó mhaith de facto agus de jure toisc go gcinntear leis nár sroicheadh an t-íostairseach cainníochtúil le togra EDF-2021-ENERENV-D-PES-ALPES an iarratasóra (“an togra”), mar fhreagra ar Ghlao ar thairiscintí EDF-2021-ENERENV-D-PES (“Glao-PES”) chun a mheas an ndéanfaí dámhachtain ina leith agus, dá réir sin, gur diúltaíodh leis do thogra an iarratasóra. Maíonn an t-iarratasóir na saincheisteanna dlí seo a leanas.

1. An chéad saincheist dlí, lena n-éilítear gur sháraigh an Coimisiún Airteagail 188 agus 199 de Rialachán (AE, Euratom) Uimh. 2018/1046 ó Pharlaimint na hEorpa agus ón gComhairle, (1) Airteagal 3(2) agus 10(1) de Rialachán (AE) Uimh. 2021/697 ó Pharlaimint na hEorpa agus ón gComhairle, (2) prionsabal na trédhearcachta, prionsabal na córa comhionainne agus prionsabal na deimhneachta dlíthiúla chomh maith leis an dualgas cúraim agus prionsabail an dea-riaracháin, toisc gur sháraigh an Coimisiún: — Airteagal 188 de Rialachán Uimh. 2018/1046 agus prionsabail na trédhearcachta agus na córa comhionainne lena gcuirtear de cheangal go bhfuil coinníollacha an ghlao ar thairiscintí soiléir agus gan athbhrí ionas go bhfuil na rannpháirtithe go léir ar chomhchéim le chéile agus an togra á thaisceadh agus go bhfuil na tograí inmheasúnaithe ar chomhchéim le chéile, agus Glao-PES á cháiliú aige mar ghníomhaíocht forbartha seachas mar ghníomhaíocht taighde go hearráideach de shárú ar Airteagal 3(2) agus 10(1) de Rialachán Uimh. 2021/697; — Airteagal 199 de Rialachán Uimh. 2018/1046 agus prionsabail na trédhearcachta agus na córa comhionainne leis na critéir dhámhachtana nach mbaineann le hábhar raon feidhme agus chineál an ghlao ar thairiscintí, atá ina ghníomhaíocht taighde go soiléir; agus — prionsabail na trédhearcachta, na córa comhionainne agus an dea-riaracháin toisc nár chuir sé na hathruithe ar na coinníollacha lena rialaítear Glao-PES a in iúl don iarratasóir i ndiaidh a bhfoilsithe.

2. An dara saincheist dlí, lena n-éilítear gur sháraigh an Coimisiún Airteagal 296 CFAE toisc nár thug sé míniú soiléir ar an mbaint leis na fo-chritéir éagsúla a raibh ábhartha le gach critéar dámhachtana atá ag na tráchta sa tuarascáil achomair mheastóireachta (“ESR”) agus nár thug sé míniú ar an mbaint leis an scór ar tugadh do gach critéar dámhachtana atá ag na tráchta in ESR.

3. An tríú saincheist dlí, lena n-éilítear go ndearna an Coimisiún earráid de facto le roinnt earráidí follasacha breithmheasa a dhéanamh agus measúnú á dhéanamh ar an togra de chuid an iarratasóra i ndáil — ar an gcéad dul síos, leis an measúnú ar an séú critéar dámhachtana maidir leis an “gcáilíocht agus an éifeachtúlacht a bhaineann leis an ngníomhaíocht a dhéanamh”; — ar an dara dul síos, le pionósú dúbáilte, i gcás ina raibh an trácht diúltach céanna ag an gCoimisiún i ndáil leis an togra de chuid an iarratasóra faoi dhá chritéar dámhachtana agus, dá réir sin, gur bhain sé dhá phointe as an aon easnaimh amháin; — ar an tríú dul síos agus mar mhalairt ar sin, i gcás ina rialaíonn an Chúirt, in ainneoin argóint an iarratasóra sa dara cuid den chéad saincheist dlí, gur dlíodh don Choimisiún measúnú in aghaidh critéar dámhachtana 7 a dhéanamh ar an tairiscint, leis an measúnú ar an gcritéar dámhachtana 7 lena bhféachtar measúnú a dhéanamh ar “conas a mhéadaítear éifeachtúlacht feadh shaolré na dtáirgí agus na dteicneolaíochtaí cosanta lena n-áirítear cost-éifeachtúlacht agus an acmhainneacht le haghaidh sineirgí sna próisis soláthair, chothabhála agus diúscartha”; — ar an gceathrú dul síos agus mar mhalairt air sin, i gcás ina rialaíonn an Chúirt, in ainneoin argóint an iarratasóra sa dara cuid den chéad saincheist dlí, gur dlíodh don Choimisiún measúnú in aghaidh critéar dámhachtana 8 a dhéanamh ar an tairiscint, leis an measúnú ar an gcritéar dámhachtana 8 lena bhféachtar measúnú a dhéanamh ar “an rannchuidiú le comhtháthú breise thionscal cosanta na hEorpa ar fud an Aontais trína léiriú ar pháirt na bhfaighteoirí go bhfuil gealltanas tugtha ag na Ballstáit an táirge deiridh nó an teicneolaíocht deiridh a úsáid, a bheith faoina n-úinéireacht nó a chothabháil go comhpháirteach ar bhealach comhordaithe”.

(1) Rialachán (AE, Euratom) Uimh. 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n-aisghairtear Rialachán (AE, Euratom) Uimh. 966/2012 (IO L 193, 30.7.2018, lch. 1).

(2) Rialachán (AE) Uimh. 2021/697 ó Pharlaimint na hEorpa agus ón gComhairle an 29 Aibreán 2021 lena mbunaítear an Ciste Eorpach Cosanta agus lena n-aisghairtear Rialachán (AE) Uimh. 2018/1092 (IO L 170, 12.5.2021, lch. 149).